נמל התעופה הבין-לאומי קלגרי

**נמל התעופה הבין-לאומי קלגרי** (באנגלית: **Calgary International Airport**) הוא נמל תעופה בין-לאומי בקנדה בפרובינציית אלברטה, המשרת את המרחב המטרופוליטני של קלגרי וכן משרת אוכלוסייה של ערים נוספות באזור, וחלק מפרובינציית אלברטה, והוא נמל התעופה העמוס ביותר באלברטה, ומזרח קנדה. נמל התעופה מדורג רביעי בין נמלי התעופה העמוסים ביותר בקנדה, בהיבט של מספר הנוסעים המשתמשים בנמל. סימנו הבין-לאומי של נמל התעופה בארגון חברות התעופה יאט"א הוא **YYC**, וגם בשמו המסחרי הוא נמל התעופה קלגרי **YYC**. הוא מסומן באותיות (**CYYC**) בארגון הבין-לאומי לתעופה אזרחית **ICAO**. הנמל נמצא בבעלות משרד התחבורה הקנדי, ומופעל על ידי רשות התעופה של קלגרי.

## מקור השם
נמל התעופה נקרא "קלגרי", על שם העיר המרכזית הקרובה, שאותה ואת סביבתה הנמל משרת. העיר עצמה נקראת כך בעקבות טירת קלגרי בסקוטלנד. לשם נמל התעופה קלגרי הוסיפו באופן רשמי ומסחרי את צירוף האותיות "YYC". לתוספת זו יש סיבה. תחנת הרכבת של קלגרי סומנה היסטורית באותיות "YC".כאשר הארגון הבין-לאומי לתעופה אזרחית יאט"א קבע את הקוד לנמל התעופה קלגרי, הוא השתמש בקוד של תחנת הרכבת, והוסיף לו אות "Y" מקדימה, וכך נוצר הקוד "YYC". תוספת האות "Y" הוספה, כיוון שאותיות הסימון של כל נמלי התעופה הקנדיים הבין-לאומיים מתחילים עם האות "Y". בשנת 2016 הוסף צירוף האותיות "YYC" באופן רשמי לשמו המסחרי של נמל התעופה, במטרה לסמן את בין-לאומיותה של קלגרי, וקשריה הגלובליים הענפים.
שמאל|ממוזער|450px|תרשים נמל התעופה ומסלולי הטיסה.

## היסטוריה
נמל התעופה הראשון של קלגרי הופעל בשנת 1914 במיקום שונה הנמצא ב-בוונס (Bowness), כ-10 ק"מ מהעיר התחתית. המתקן כלל מנחת עשוי דשא, ומבנה דמוי צריף. נמל התעופה הועבר למיקום חדש ב-רֵנ֧פרוּ (Renfrew) ב-1928. עשר שנים מאוחר יותר, ב-1938, עבר נמל התעופה למיקומו הנוכחי בצפון מזרח קלגרי. שמו לאחר המעבר היה "שדה מקול" (McCall Field), על שם חלוץ תעופה בן העיר, שהפך לאלוף הפלות במלחמת העולם הראשונה (ACE). הרשויות הפדרליות השתלטו על הנמל ב-1940 ורתמו אותו למאמץ המלחמתי של מלחמת העולם השנייה. בתקופה זו פעלו בנמל ארבעה מסלולי טיסה וחמישה הנגרים. נמל התעופה הוחזר לעיריית קלגרי כ-4 שנים לאחר תום המלחמה, ב-1949. לעיריית קלגרי חסרו באותה התקופה מקורות כספיים להרחבת נמל התעופה, שהייתה דרושה כתוצאה מהגידול בפעיולות, והיא מכרה ב-1966 את הנמל ל-"טרנספורט קנדה" (Transport Canada).

טרמינל חדש נחנך ב-1977, וקלט ספורטאים וצופים באולימפיאדת החורף של שנת 1988, שנערכה בקלגרי. בשנת 1992 עבר נמל התעופה לבעלות משרד התחבורה הקנדי, ולתפעול על ידי רשות התעופה של קלגרי. תוכניות פיתוח לעשור ויותר נעשו החל משנת 1997 והשקעות החלו לזרום לפיתוח נמל התעופה. בשנת 2014 נחנכו מסלול טיסה חדש ארוך מאוד, וגם שני מסלולי הסעת מטוסים. בנוסף, נחנכו ב-2016 הרחבת טרמינל עם 22 שערי עלייה חדשים למטוסים, מגדל פיקוח חדש, וכביש תת-קרקעי העובר במנהרה מתחת לאחד ממסלולי הטיסה. ב-6 באוקטובר 2016 הוסב שם הנמל באופן רשמי לשמו הנוכחי, והקידומת "YYC" הפכה לחלק ממנו.

## גאוגרפיה ואקלים
### גאוגרפיה
נמל התעופה נמצא בדרום-מזרח קנדה, בפרובינציית אלברטה, כ-270 ק"מ בקו אווירי, צפונית לגבול קנדה-ארצות הברית. הנמל נמצא במרחק נסיעה של 18 ק"מ מהעיר קלגרי, בכיוון צפון. אדמונטון בירת אלברטה מרוחקת מנמל התעופה כ-287 ק"מ. הנמל ממוקם מזרחית לרכס הרי הרוקי הקנדיים בקרבה יחסית של כ-80 ק"מ, והר טופ היל (Top Hill) מתנשא לגובה 1,298 מטר כ-17 ק"מ מערבית לשטח הנמל. נהר הבואו (Bow River) זורם דרך קלגרי, דרומית לנמל התעופה. לבד מקלגרי, נמצאת עיר נוספת בקרבת נמל התעופה, היא איירדרי (Airdrie), במרחק של כ-21 ק"מ צפונה. העיר רד דיר (Red Deer) מרוחקת כ-137 ק"מ מהנמל. גובהו של נמל התעופה קלגרי מעל פני הים עומד על 1,084 מטר (3,557 רגל).

### אקלים
תקופות הקיץ בנמל התעופה קלגרי נוחות, ועונות החורף קפואות ומושלגות. הטמפרטורות בחורף נמוכות מאוד, אך נדיר שיורדות אל מתחת למינוס 28 מעלות צלזיוס. בדצמבר ובחודש ינואר אפילו ממוצע הטמפרטורות הגבוהות ביום נמוך מ-0 מעלות. פרט לחודשים יולי עד ספטמבר, העננות מעל הנמל גבוהה מ-50%. הרוחות באזור נמל התעופה מתונות יחסית, 11.1 קמ"ש בלבד בממוצע שנתי. כמות המשקעים השנתית הממוצעת מסתכמת ב-774.6 מ"מ, ומורכבת מיותר שלג מאשר גשם, 491.3 מ"מ שלג, ו-283.3 מ"מ גשם בלבד. החודש היחיד בשנה בו סטטיסטית לא יורד שלג הוא יולי.

## מסלולים, טרמינלים, נוסעים ומטענים
מתקני ונתוני נמל התעופה קלגרי:

**מסלולים:** בנמל התעופה שלושה מסלולי טיסה פעילים. מסלול 17L/35R הוא המסלול הארוך ביותר בנמל התעופה וגם בקנדה, אורכו 4,267 מטר (14,000 רגל), מבטון. מסלול זה מצויד במיכשור להנחתת מטוסים בתנאי מזג אוויר וראות קשים. המסלול המקביל 17R/35L שאורכו 3,863 מטר (12,675 רגל), מחופה אספלט. המסלול הפעיל השלישי 11/29 באורך 2,438 מטר (12,000 רגל), מחופה באספלט. כל המסלולים מוארים.

**טרמינלים:** את הנמל משרתים שני טרמינלים, טרמינל המשמש לטיסות בין-לאומיות והטרמינל השני מיועד לטיסות פנים. הטרמינלים מחוברים ביניהם במבנים מקורים. לטרמינל טיסות פנים 4 זרועות של שערי עלייה למטוסים (מהן 3 זרועות פעילות), ובטרמינל הבין-לאומי שתי זרועות. הטרמינלים במבנים הנוכחיים מתוכננים לטפל ב-עד 27 מיליון נוסעים בשנה.

**נוסעים, תנועות מטוסים ומטענים:** בשנת 2025 עברו בנמל התעופה 19.4 מיליון נוסעים (ממריאים ונוחתים). כמות המטענים ששונעה בשנת 2024 הייתה 124,003.7 טון. תנועות המטוסים (המראות ונחיתות) ב-2024 הסתכמו ב-202,500.

## שירותים לנוסעים
נוסעי נמל התעופה קלגרי מקבלים שירותי נוסעים ברמה המקובלת בנמלי תעופה בין-לאומיים מודרניים אחרים בגודל דומה בצפון אמריקה, באירופה ובעולם.

**כללי ומזון**: דרגנועים, מעליות, בתי קפה, מזון מהיר, סופרמרקט ומסעדות.

**תקשורת**: נקודות אינטרנט, WI-FI חינמי בשטחים ציבוריים, טלפונים ציבוריים, סוכנות דואר.

**שירותים אישיים**: בתי מלון בקרבת מקום, שניים מהם בשטח נמל התעופה עצמו, חלקם עם שירות הסעה מהנמל ואליו. שירות שמירת חפצים בתשלום בהצגת כרטיס טיסה, מתקני שתיית מים ומילוי בקבוקים, מקלחות בתשלום. אזורי משחקים לילדים, קירות טיפוס ועוד.

**שירותים עסקיים וכספיים**: עמדות מידע (i), שירותי מכס ופטור ממכס, חנויות פטורות ממכס, כספומטים, שירותי בנקאות והמרת מטבע.

**תחבורה**: אוטובוסים ציבוריים, שירות שאטל, מוניות, חניה רגילה וחניה לטווח ארוך, עמדות השכרת רכב של חברות רב-לאומיות, שירות בתשלום של הבאת מכוניות אל ומהחניון. 8 תחנות טעינה לרכבים חשמליים.

**סיוע אישי, רפואי ונכים**: שירותי נכים, סיוע בניוד לנכים ולמוגבלי תנועה. אנשי סיוע מטעם נמל התעופה בלבוש מיוחד של אפודים אדומים וכובעי בוקרים רחבי שוליים, מסייעים לנוסעים ומדריכים את הזקוקים לכך.

**טיסה ותיור:** כירטוס, נציגויות של משרדי נסיעות וחברות תעופה, איתור חפצים-"אבדות ומציאות".

## חברות תעופה ויעדים
נמל התעופה מחובר ל-112 יעדי פנים וחוץ, באמצעות 15 חברות תעופה. בטבלאות נכללו יעדים אליהם מתקיימת לפחות טיסה יומית ישירה אחת.

## תאונות ותקריות
### תאונות
**היתקלות במגדל הפיקוח:** בתאריך 10 במאי 1945, המריא מנמל התעופה קלגרי מפציץ קל מסוג דה הבילנד מוסקיטו ("יתוש") של חיל האוויר המלכותי שכונה "F עבור פרדי" (F For Freddie), לכיוון רד דיר. המטוס היה שריד של פעולות מבצעיות-קרביות של מלחמת העולם השנייה באירופה, וביצע יעף טיסה נמוך, לפרידה מקהל צופים שנכח במקום. קצה כנפו של המוסקיטו נתקל במגדל הפיקוח, והמטוס התרסק. שני הטייסים נהרגו במקום והמטוס עלה בלהבות ונשרף כליל.

**התרסקות לפני נחיתה:** בתאריך 24 באוגוסט 1963 התקרב לנחיתה בקלגרי מטוס נוסעים קל מסוג fairchild F27 פיירצ'יילד. המטוס הגיע מנמל התעופה הבין-לאומי ספוקיין (GEG) במדינת וושינגטון, ארצות הברית. על סיפון המטוס היו 16 נוסעים ואנשי צוות. המטוס שמר על קשר עם פיקוח הטיסה, שהורה לו באיזה גובה לטוס, ובאיזה מסלול טיסה לנחות, אך המטוס נחת כ-2.5 ק"מ לפני תחילת מסלול הטיסה, כאשר חרטומו בזווית קלה ל-5° כלפי מטה. המטוס החליק כמה מאות מטרים עד לעצירה מוחלטת. לא היו מקרי מוות, ולא ברור אם וכמה נפצעו בתאונה. חקירה העלתה שכפי הנראה, צוות המטוס לא הפעיל את מנגנון הבקרה של מינימום גובה טיסה.

**עייפות חומר במנוע:** בתאריך 22 במרץ 1984 היה בהליך המראה מקלגרי, מטוס בואינג 200–737 בשירות פסיפיק ווסטרן איירליינס (Pacific Western Airlines). כ-20 שניות לאחר תחילת הגברת המהירות להמראה, נשמע רעש חזק והורגש רעד במטוס. בתחילה סבר הצוות כי מדובר בפיצוץ צמיג, אך שעוני מנוע שמאל הצביעו על צניחת כח מנוע ל-0%. ההמראה ננטשה מיידית, והופעלו בלמים. התברר שאחזה אש בחלקים השמאלי והאחרי של המטוס. 119 הנוסעים פונו בהליך חירום תוך פחות משתי דקות. 29 נוסעים נפצעו, אך לא היו מקרי מוות. המטוס נשרף לגמרי. חקירה העלתה שדיסק במנוע סבל מעייפות החומר, וחלקים שהשתחררו ממנו ניקבו מכל דלק, וכך נגרמה השריפה.

### תקריות
**הודעות שווא על מטעני נפץ:** בתאריך 15 בספטמבר 2025, הודיע פיקוד הגנת האוויר והחלל של צפון אמריקה (NORAD), שבנמל התעופה הבין-לאומי של קלגרי נחתו שלוש טיסות מגרמניה, לאחר שהתקבלו הודעות על מטעני חבלה שהוטמנו בתוך המטוסים. לאחר בדיקה התברר שהיו אלה הודעות כזב לא מהימנות, וכול שלושת המטוסים שבו והמריאו בשלום מקלגרי.

## תחבורה אל הנמל וממנו
**כבישים:** אוטוסטרדת האורך מספר 2 עוברת סמוך מאוד לגדרות נמל התעופה. אוטוסטרדת הרוחב מספר 1 חולפת במרחק של כ-2 ק"מ דרומית לגדרות נמל התעופה. לכביש הטבעת הסובב את קלגרי (מספר 201), יש כמה יציאות וכניסות סמוכות אל הנמל.

**אוטובוס:** תחנות אוטובוס נמצאות הן בקרבת טרמינל טיסות פנים, והן ליד הטרמינל הבין-לאומי. קווים 100 ו-300 מחברים את נמל התעופה עם נקודות מרכזיות במערכת התחבורה העירונית הנקראת קלגרי טרנזיט (Calgary Transit), המורכבת משלושה קווי רכבת קלה, ומסוגים שונים של קווי אוטובוסים.

**רכבת:** לנמל התעופה אין תחנת רכבת משלה, אף על פי שמסילת הרכבת חולפת קרוב מאוד לתחומיה. שלטונות העיר בשיתוף עם הממשל באלברטה, ערכו מחקר שהסתיים ב-2025, שדן בהיתכנות חיבור רכבתי אל נמל התעופה. אחת המסקנות תמכה בהארכת הקו הכחול של הרכבת הקלה של קלגרי עד לנמל התעופה.

**תעופה:** מרחקי הנסיעה בקנדה גדולים מאוד. נמל התעופה הבין-לאומי היחיד היכול לשמש אלטרנטיבה בעת הצורך לנמל התעופה קלגרי, הוא נמל התעופה הבין-לאומי אדמונטון (YEG), הנמצא במרחק נסיעה של כ-260 ק"מ.

## גלריה

קובץ:Calgary AB Airport Calgary-International-Airport 2022-09-29 (8).jpg|שאטל של נמל התעופה.
קובץ:Calgary Airport (33609401434).jpg|סמל יאט"א של הנמל "YYC"הפך לסמלו המסחרי.
קובץ:Calgary Airport-hall.jpg|אולם פנימי בטרמינל.
קובץ:Calgary airport ATC tower, Jul 2017.jpg|מגדל הפיקוח.
קובץ:Calgary AB Airport Calgary-International-Airport 2022-09-29 (33).jpg|פינת ישיבה מעוצבת.
קובץ:Lancaster Calgary 1988 (32618087414).jpg|מפציץ אוורו לנקסטר ממלחמת העולם ה-2 מוצג בשטח הנמל.
קובץ:Antonov 225 departing YYC (6987964347).jpg|בנמל קיים מסלול טיסה המתאים גם למטוסי ענק. בתמונה אנטונוב 225 ממריא מקלגרי.
קובץ:Calgary Airport aerial view (cropped).jpg|מבט ממעוף הציפורה.
קובץ:"The Messenger" by Joane Cardinal-Schubert, Calgary International Airport, Calgary, Alberta, 2025-07-15 01.jpg|פסל של יוהנה קרדינל שוברט בשטח ציבורי. צולם ב-2025.


## ראו גם
* נמל התעופה הבין-לאומי קליבלנד הופקינס
## קישורים חיצוניים

* 
* 

## הערות שוליים

קלגרי
קטגוריה:קנדה: תחבורה
קטגוריה:אלברטה: מבנים